ORKESTAR



U Zemlji žurbe i strke ljudi su premalo vremena posvećivali zdravoj prehrani, odmaranju i zabavi. Hrana pojedena s nogu i na brzinu često je u ljudi izazivala bolne grčeve i  nadutost. Prigušene zvukove  i neugodne  mirise iz crijeva ljudi su ublažavali ispijanjem velikih količina čaja protiv nadutosti. Svaki djelić slobodnog tla u zemlji bio je zasađen kimom, komoračem i anisom.

– Dosadilo mi je u obliku čaja ublažavati tegobe nezdravog života – reče jednog dana komorač anisu. –  Nekoliko udruženih kalavaca sa sjemenkama lako bi postalo glazbenim instrumentom.

– I ja sam o tome razmišljao! – podrži ga anis.  – U zemlji gdje ljudi žive u skladu s prirodom i vode brigu o zdravlju i moj bi kalavac pun sjemenki  mogao  proizvoditi ugodne zvukove.

– Osnujmo orkestar i pođimo u svijet! – ushićeno predloži kim na gredici do anisove.

Sjeli su pod vrbu na obalu rijeke da se dogovore o planu puta.

– I ja bih s vama! – lagano zanjiše krošnjom vrba. –  Svirale od mojih grana upotpunile bi zvuk vaših kalavaca. Spretni vilenjak Vodenko, stanovnik moje duplje, vrhunski je umjetnik za njihovu izradu.

Uz pratnju triju vrbinih svirala kim, komorač i anis nastaviše put. Sudjelovali su na svadbi zeke i zečice, ispratili su jato roda i lastavica na jug, jednog medu  dopratiše u spiljski  brlog na zimski san, a ogrlicama od kestenja na jesenskom su koncertu poslužili  kao prateći instrumenti.

Kad se u jesen zaustaviše pred jednom kolibom da odluče kako preživjeti zimu, iz nje razabraše stenjanje i zapomaganje. Znatiželjno virnuše kroz prozor. Na slami je stenjala i ležala krava, a čovjek i žena zabrinuto su joj slamom trljali trbuh. Pokraj njih dječak je kroz suze objašnjavao da se krava valjda najela djeteline dok se zanio branjem plodova šipka.

Pogledi kima, komorača i anisa istodobno skrenuše prema kotlu s vodom koji se grijao nad vatrom. Najprije se nad kotao nagnuo komorač. Napeo se iz sve snage da mu sjemenke iz kalavca bućnu u vrelu vodu. Za njim je to učinio i kim.

**–**Ako krava popije čaj od naših plodova, ozdravit će – poučio je anis dječaka, i bez oklijevanja također bućnuo u kotao s vrelom vodom.

Od radostišto je krava ozdravila dječak je predložio sviralama da prezime u kolibi. Svojim glazbenim umijećem često su njemu i njegovoj obitelji kratile duge zimske večeri.

ODGOVORI NA PITANJA!

1. Čemu su ljudi posvećivali premalo vremena?
2. Što je kod ljudi izazvalo bolne grčeve i nadutost?
3. Zašto su koristili čaj protiv nadutosti?
4. Čime je bio zaslađen svaki djelić slobodnog tla?
5. Tko bi trebao osnovati orkestar?
6. Što su sve radili kim, komorač i anis?
7. Tko se nalazio u kolibi?
8. Što se dogodilo s kravom?
9. Što su napravili kim, komorač i anis?